CXIV.  Monasterii S. Dionysii privilegia possessionesque confirmat.   (Laterani, Dec. 18.) [DOUBLET,  Hist. de Saint-Denys,  501.]
ADRIANUS episcopus, servus servorum Dei, dilecto filio ODONI abbati monasterii Beati Dionysii martyris, quod Parisiis situm est, ejusque successoribus regulariter substituendis, in perpetuum.
Cum omnibus ecclesiis et personis ecclesiasticis debitores ex injuncto nobis a Deo apostolatus officio, existimamus, illis tamen propensioris charitatis studio nos convenit providere qui beato Petro et sanctae Romanae Ecclesiae familiares esse noscuntur. Quocirca, dilecte in Domino fili Odo, quem fidelem et devotum beato Petro sanctaeque Romanae Ecclesiae certis indiciis experti sumus, rationabilibus tuis postulationibus gratum praebemus assensum. Statuimus itaque, ut quaecunque dignitas authenticis praedecessorum nostrorum Zachariae, Stephani, Leonis, Alexandri, Paschalis, Calixti, Innocentii et Eugenii Romanorum pontificum privilegiis eidem loco concessa est, quaecunque bona catholicorum regum vel aliorum fidelium legitimis oblationibus ad idem monasterium pertinere noscuntur, quidquid etiam in futurum concessione pontificum, largitione regum vel principum, seu aliis justis modis, Domino largiente, poterit adipisci, firma tibi tuisque successoribus, et illibata permaneant. In quibus haec propriis duximus exprimenda vocabulis: In pago Metensi cellam novam cum omnibus appendiciis suis, videlicet Hulsperc, Ausminge, Enmelingas, ecclesiam de Fulcreia, Salinas ac patellas Salinarum, apud Marsalciam, monasterium Argentolium, quod situm est in pago Parisiensi super fluvium Sequanae, cum pertinentiis suis. In episcopatu Aurelianensi campum Mainetii, Villare, Vendrous, Villammeium, Feienis, Liuns. In episcopatu Laudunensi altare de Caadursa, altare de Sancto Goberto, altare de Pirolis, altare de Sairiaco cum capella Sancti Dionysii quae est apud Ribomontem. In Visana valle, altare de Sorbais, altare de Altrepia, altare de Rochiniis, altare de serenis fontibus. In episcopatu Cameracensi, altare de Solem, altare de Vertiniolo cum decimis et omnibus appendiciis eorum. In dioecesi Rothomagensi ecclesiam Calvomonte cum appendiciis suis, quam venerabilis frater noster Hugo Rothomagensis archiepiscopus, consentiente charissimo filio nostro Ludovico, rege Francorum, vobis donavit. In episcopatu Parisiensi cellam B. Mariae prope Corbolium super fluvium Essonae sitam cum appendiciis suis. Ex dono praedicti regis quidquid habebat in villa de Tropis, praeter annualem hospitationem quando ibidem jacuerit, et taliam quam apud Cergiacum in Vilcassino, et apud Cormelias vobis donavit. Ex dono bonae memoriae Gaufridi Carnotensis episcopi, altaria de Monarvilla et de Rubrido. Ex dono Aluisi Atrebatensis episcopi altare de Anechin. Ex dono illustris memoriae Edouardi scilicet et Guillelmi regum Angliae Derhestiam super fluvium Sabrinae sitam; Tantoniam et Moram, Ruliacum cum appendiciis suis, ecclesiam de Berno, ecclesiam de Bosia, ecclesiam de Vico pleno, ecclesiam de Chasanoy, ecclesiam de Aldo, ecclesiam de Pelolio et campum dominicum prope ecclesiam positum, ecclesiam de Nopsiaco, ecclesiam de Malliaco, ecclesiam de duobus casis, ecclesiam de Stivaliculis, ecclesiam de Giveretis, ecclesiam de Argentearia, ecclesiam de vallo , ecclesiam de Lanatico, ecclesiam de Vimreziaco, ecclesiam de Noto, ecclesiam de Archiniaco, Leuraam in Alemania cum omnibus appendiciis suis. In episcopatu Cenomanensi Sanctam Gaburgem , cum omnibus appendiciis suis, capellam Gastinel , ecclesiam de Allennes , ecclesiam de Malo stabulo , castrum novum cum omnibus appendiciis suis; Furnellos in Hispania cum omnibus pertinentiis suis, ecclesiam Sancti Martini, ecclesiam de Arcolio, ecclesiam Marniaci cum appendiciis suis. Vicariam quoque et omnimodam justitiam ac plenariam libertatem juxta villam Sancti Dionysii sicut subscriptis terminis distinguitur; a fluvio videlicet Sequanae, a molendino quod vulgo vocatur Bayard usque ad supremum caput villae quae vocatur Habervillare, quam praefatus rex Ludovicus juris esse S. Dionysii recognoscens, ei restituit, vobis nihilominus roboramus. Praeterea omnimodam potestatem omnemque justitiam, et universas consuetudines nundinorum indicti, ipsius regis liberalitate vobis concessas, ut perpetuis eos quiete obtineatis temporibus, assertionis nostrae munimine confirmamus. Decernimus ut nulli omnino hominum liceat praedictum monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura. Obeunte vero te nunc ejusdem loci abbate vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Dei timorem et beati Benedicti Regulam elegerint. Electus autem vel a Romano pontifice, vel a quo maluerit catholico episcopo consecretur. Chrisma, oleum sanctum, consecrationes altarium sive basilicarum, ordinationes monachorum, vel clericorum ad idem monasterium pertinentium, a catholicis accipietis episcopis, quemadmodum praedecessorum nostrorum canonicae aequitatis privilegiis institutum est. Missas sane publicas celebrari, aut stationem in eodem monasterio, praeter abbatis voluntatem, fieri prohibemus; sed nec interdicere, nec excommunicare, nec ad synodum vocare, vel abbatem, vel ipsius loci monachos episcopis, aut episcoporum ministris permittimus facultatem. Porro tam tibi, quam tuis successoribus licentiam indulgemus in gravioribus negotiis sedem apostolicam appellare, nec appellantes ante negotii finem laesio ulla contingat, quatenus, auctore Deo, in sanctae religionis studiis quieti ac seduli permanere possitis. Si quis in posterum, etc. Cunctis, etc, Ego Adrianus catholicae Ecclesiae episcopus. Ego Hubaldus presbyter cardinalis tituli Sanctae Praxedis. Ego Manfredus presb. card. tit. Sanctae Sabinae. Ego Hubaldus presb. card. Sanctae Crucis in Jerusalem Ego Astaldus presb. card. tituli Sanctae Priscae. Ego Girardus presbyter cardinalis tituli Sancti Stephani. Ego Joannes presb. card. tit. Pammachii. Ego Centhius Portuensis et Sanctae Rufinae episc. Ego Gregorius Sabinensis episcopus. Ego Odo diaconus cardinalis Sancti Georgii ad Velum Aureum. Ego Guido diac. card. Sanctae Mariae in Porticu. Ego Jacinthus diacon. cardin. Sanctae Mariae in Cosmedin. Ego Hildebrandus diac. cardin. Sancti Eustachii. Ego Odo diaconus card. Sancti Nicolai in Carcere Tulliano. Datum Laterani per manum Rolandi, sanctae Romanae Ecclesiae presbyteri cardinalis et cancellarii, XV Kal. Januarii, indict. V, Incarnationis Dominicae anno 1156, pontificatus vero domni Adriani papae IV, anno tertio.
( le prieuré
de S. Gaulburge ) ( la chapelle de Gastineau ) ( Notre-Dame d' Aleines ) ( de Mallétable )
[ alias de vallibus] [ alias Lebraham]